पंजाब में रेत खनन नीलामी में कथित भूमिका के आरोपों में घिरे पंजाब के बिजली और सिंचाई मंत्री राणा गुरजीत सिंह ने मुख्यमंत्री को अपना इस्तीफा सौंप दिया जिन्होंने अभी तक इस पर कार्रवाई नहीं की है। मुख्यमंत्री ने पुष्टि की कि उन्हें इस्तीफा मिल गया है और कहा कि वह दिल्ली में 18 जनवरी को कांग्रेस अध्यक्ष राहुल गांधी से इस मामले पर चर्चा करने के बाद ही कोई निर्णय करेंगे। पिछले साल मामले में राणा का नाम आने के बाद से ही विपक्ष लगातार मुख्यमंत्री से उनके इस्तीफे की मांग कर रहा था। इस महीने प्रवर्तन निदेशालय ने उनके बेटे राणा इंदर प्रताप सिंह को भारतीय रिजर्व बैंक की अनुमति के बगैर परिवार की एक कंपनी की खातिर विदेश में पैसा जुटाने के लिए समन जारी किया था।